Source: http://www.hrinova.sk/aktuality/aktualne/kriteria-pre-posudzovanie-suladu-ziadosti-poskytovatelov-socialnych-sluzieb-o-financny-prispevok-1481sk.html
Timestamp: 2020-01-18 09:28:58+00:00
Document Index: 3419582

Matched Legal Cases: ['§ 78', '§ 83', '§ 78', '§ 78', '§ 83', '§ 25', '§ 35', '§ 36', '§ 40', '§ 78', '§ 78', '§ 83', '§ 83']

Oficiálne stránky mesta Hriňová - Aktuálne - Kritériá pre posudzovanie súladu žiadostí poskytovateľov sociálnych služieb o finančný príspevok
Aktuálne - Kritériá pre posudzovanie súladu žiadostí poskytovateľov sociálnych služieb o finančný príspevok
Kritériá pre posudzovanie súladu...
Kritériá pre posudzovanie súladu žiadostí poskytovateľov sociálnych služieb o finančný príspevok
Primátor mesta Hriňová Mgr. Stanislav Horník schválil dňa 30. 05. 2019 kritériá pre posudzovanie súladu žiadostí poskytovateľov sociálnych služieb o finančný príspevok podľa § 78b zákona o sociálnych službách s Komunitným plánom sociálnych služieb mesta Hriňová (ďalej iba „KPSS“).
Mesto Hriňová zabezpečilo spracovanie kritérií pre posudzovanie súladu žiadostí poskytovateľov sociálnych služieb o finančný príspevok s KPSS podľa § 83 ods.10 zákona o sociálnych službách, v zmysle ktorého „Súlad predloženej žiadosti o poskytnutie finančného príspevku podľa § 78b zákona o sociálnych službách s KPSS sa posudzuje na základe vopred určených a zverejnených kritérií pri dodržaní princípov rovnakého zaobchádzania, nediskriminácie subjektov, transparentnosti, proporcionality, hospodárnosti a efektívnosti“.
V zmysle § 78b zákona o sociálnych službách písomné vyjadrenie príslušnej obce o súlade predloženej žiadosti s KPSS príslušnej obce je povinnou prílohou k žiadosti, ktorú poskytovateľ sociálnej služby predkladá Ministerstvu práce sociálnych vecí a rodiny SR (ďalej iba „MPSVR SR“). Podľa § 83, ods.8 zákona o sociálnych službách obec vydáva potvrdenia pre poskytovateľov nasledujúcich sociálnych služieb: nocľaháreň (§ 25), zariadenie pre seniorov (§ 35), zariadenie opatrovateľskej služby (§ 36) a denný stacionár (§ 40). Súlad predloženej žiadosti o poskytnutie finančného príspevku s KPSS bude podmienkou pre získanie finančného príspevku z rozpočtu MPSVR SR pre každého poskytovateľa sociálnej služby, ktorý o príspevok požiada. Pre účely získania finančnej podpory z rozpočtu MPSVR SR vydáva obec písomné vyjadrenie o súlade žiadosti poskytovateľa sociálnej služby o poskytnutie finančného príspevku s KPSS počnúc rokom 2019.
I. POTREBNOSŤ SOCIÁLNEJ SLUŽBY
V tomto kritériu sa hodnotí potrebnosť sociálnych služieb v meste Hriňová, ktorá je zadefinovaná ako nevyhnutná potreba vychádzajúca z podnetov občanov, poskytovateľov a prijímateľov sociálnych služieb (tab. č. 9 KPSS – Analýza sociálnych služieb podľa druhu). Splnenie kritéria sa preukáže porovnaním existujúcich, príp. plánovaných kapacít (u nových sociálnych služieb), ktorými disponujú poskytovatelia sociálnych služieb s kapacitami, ktoré sú v KPSS zadefinované ako nevyhnutne potrebné pre jednotlivé druhy sociálnych služieb. Z KPSS je zrejmé, či je uvedená sociálna služba aktuálne poskytovaná na území mesta a či je postačujúca. V prípade nového poskytovateľa sociálnej služby sa posudzuje, či sociálna služba, ktorú plánuje na území mesta poskytovať, je potrebná, t. j. či v meste aktuálne chýba alebo kapacity existujúcich poskytovateľov sú nedostatočné a nepokrývajú dopyt. Ak sa preukáže, že sociálna služba a kapacity, ktoré zabezpečuje daný poskytovateľ uvedenej služby, sú pre mesto Hriňová potrebné, bude uvedené kritérium splnené.
II. SÚLAD POSKYTOVANEJ SLUŽBY S KPSS
III. SPOLUPRÁCA POSKYTOVATEĽA SOCIÁLNEJ SLUŽBY S MESTOM
Uvedené kritérium kladie dôraz na proces spracovania KPSS, na transparentnosť poskytovateľov sociálnych služieb a ich ochotu participovať na riešení problematiky v oblasti sociálnych služieb na území mesta Hriňová. V rámci kritéria sa hodnotí zapojenie poskytovateľov do procesu komunitného plánovania sociálnych služieb a spolupráca so samosprávou a ostatnými poskytovateľmi na území mesta. V prípade nových poskytovateľov sociálnych služieb sa v rámci tohto kritériá hodnotí komunikácia poskytovateľa novej sociálnej služby so samosprávou o zámeroch poskytovať službu na území mesta.
Postup poskytovateľov sociálnych služieb pri žiadosti o písomné vyjadrenie mesta Hriňová o súlade ich žiadosti o finančný príspevok podľa § 78b zákona o sociálnych službách s KPSS mesta Hriňová:
- poskytovatelia sociálnych služieb požiadajú v písomnej forme mesto Hriňová o písomné vyjadrenie o súlade ich žiadosti o poskytnutie finančného príspevku podľa § 78b s KPSS (v zmysle § 83, ods. 8 zákona o sociálnych službách) a to najneskôr do 15.6. kalendárneho roka. V prípade, že žiadosť poskytovateľa sociálnej služby bude doručená mestu Hriňová po tomto termíne, nie je zaručené, že obec vydá písomné stanovisko poskytovateľovi sociálnej služby do 1. júla.
- Žiadosť poskytovateľa sociálnej služby bude obsahovať nasledujúce údaje:
- identifikačné údaje žiadateľa v rozsahu: názov poskytovateľa, adresa, IČO, číslo a dátum registrácie sociálnej služby na príslušnom VÚC, druh sociálnej služby a kapacita poskytovanej služby.
- Ak je žiadateľom o poskytnutie finančného príspevku Mesto Hriňová, písomné vyjadrenie vydá mesto Hriňová z vlastného podnetu (v zmysle § 83 ods. 8 zákona o sociálnych službách).
- Mesto Hriňová vydá poskytovateľovi sociálnej služby, ktorý poskytuje sociálnu službu v nocľahárni, v zariadení pre seniorov, v zariadení opatrovateľskej služby a/alebo v dennom stacionári na území mesta Hriňová bezplatne písomné vyjadrenie o súlade jeho žiadosti o poskytnutie finančného príspevku s KPSS.
- Lehota na vydanie písomného potvrdenia zo strany mesta Hriňová je do 15 kalendárnych dní od doručenia žiadosti poskytovateľa sociálnej služby v písomnej forme na adresu: Mesto Hriňová, Partizánska 1612, 962 05 Hriňová.
- Termín na predkladanie žiadostí na MPSVR SR je v zmysle zákona o sociálnych službách: od 1. júla do 31. augusta predchádzajúceho rozpočtového roka.
V Hriňovej dňa 30. 05. 2019 Mgr. Stanislav Horník
Kritériá pre posudzovanie súladu žiadostí poskytovateľov sociálnych služieb
Posledná aktualizácia: 31. 5. 2019 13:58
TÝŽDEŇ: 5954
CELKOM: 973642